Nyd naturens skatkammer forklædt som ultralækker marmelade!
Vi er så heldige, at vi bor tæt på stranden, hvor hybenroser i hobetal holder til. Mens mange anser dem som invasive og lidt af en plage, elsker vi den velduftende rose, der i sensommeren med sine bær forkæler os med den skønneste marmelade.
Jovist – de kræver lidt tålmodighed, hybenbærrene; mens plukningen af dem kan klares på en rask gåtur ved kysten, er rensningen et kapitel for sig. Vi har hørt forskellige tricks til, hvordan man lettest kan skille kerner fra bær – nogle halverer dem og fryser dem, andre koger dem og sier dem osv., men vi holder os altså til den helt manuelle metode, hvor vi halverer dem og med en ske skraber kernerne ud.
Når først man har fået lidt rutine i det, går det faktisk ganske kvikt – og udfører man arbejdet sammen med andre, kan det ligefrem gå hen og blive hyggeligt!
Endnu en lækker opskrift af https://Veganer.nu - for dig, for miljøet og for dyrene!
Ingredienser
- 450 g hyben (renset vægt)
- 350 g æble
- 1 stk økologisk citron
- 1 stk vanillestang
- 450 g sukker
- 750 ml vand
- 2 tsk Atamon
Sådan gør du
- Hak de rensede hyben fint
- Skræl og hak æblerne fint
- Vask og riv citronen fint og pres den derefter
- Flæk vanillestangen og skrab kornene ud
- Put hyben, æbler, citronskræl, citronsaft, vanillekorn og -stang, sukker og vand i en gryde og bring det op og koge
- Skru lidt ned for varmen og lad blandingen småkoge uden låg i ca. 25-30 minutter under jævning omrøring, til marmeladen har tyknet lidt og lad det køle ned i 10 minutter
- Skyl i mellemtiden glas i kogende vand
- Rør Atamon i den let afkølede marmelade og hæld den på glas, som straks lukkes og stilles på køl